
	         בית המשפט המחוזי חיפה



תקציר גזר דין

תפ"ח 14461-05-24 (מדינת ישראל נ' טחיינא) 
הרכב השופטים: אב"ד הנשיא אבי לוי, שופט ערן קוטון, שופטת עידית וינברגר
ביהמ"ש המחוזי בחיפה גזר היום 13 שנות מאסר בפועל ועשרים וארבעה (24) חודשי מאסר על תנאי על מוסטפא טחיינא (יליד 2001) אשר הורשע ביום 31.12.24, לפי הודאתו, בביצוע עבירות ביטחון ועבירות אחרות, ובהן - מסירת ידיעה לאויב; פעולות בנשק למטרות טרור; ניסיון למעשה טרור של חבלה חמורה בנסיבות מחמירות; התפרעות; הפרעה לעובד ציבור; הסתה לטרור; עבירות בנשק; ירי מנשק חם; הפרעה לשוטר בנסיבות מחמירות; והיזק בזדון. 
העבירות שלעיל יוחסו לנאשם בחמישה אישומים וביצוען התפרש על פני כשנתיים וחצי, החל מחודש מאי 2021 ועד לחודש ינואר 2024. 
לפי האישום הראשון, במהלך מבצע צבאי בג'נין, בתחילת חודש יולי 2023, עת שהה בג'נין, קיבל הנאשם ידיעה בקבוצת טלגרם שבה היה חבר, ובה נכתב: "בחורים, הפיצו, עכשיו, עכשיו ירדו 20 חיילים לבית של עזוז אלוחש מעל האטליז של חמזה אבו טאלב ויש איתם אישה". הנאשם העביר את הידיעה במטרה להזהיר את תושבי ג'נין מפני הגעת כוחות צה"ל, ומתוך ידיעה כי הדבר עלול להיות לתועלת האויב בכך שיתכן שתתאפשר בריחה של מבוקשים מהמקום וכן תקיפה של חיילי צה"ל. עוד באותו יום, יצא במטרה ליידות אבנים לעבר כוחות צה"ל שפעלו באזור. בהמשך לכך, הצטרף לעשרות מתפרעים אשר התקהלו  והשליכו אבנים לעבר כוחות צה"ל, ועימם יידה אבנים לעבר חיילי צה"ל, ממרחק של כ-100 מ'. למחרת, יצא פעם נוספת, במטרה ליידות אבנים לעבר חיילי צה"ל, אשר הגיעו למקום בג'יפים צבאיים, השניים הצטיידו בשני מטעני חבלה והצטרפו לעשרות מתפרעים אשר התקהלו במקום ויידו אבנים ומטעני חבלה לעבר החיילים. הוא יידה אבנים, לעבר חיילי צה"ל והג'יפים הצבאיים, ממרחק של כ-100 מ'. כן נטל לידיו את אחד ממטעני החבלה, הדליק את הפתיל של המטען והשליכו לעבר חיילי צה"ל והג'יפים הצבאיים. 
בית המשפט התייחס לחומרת המעשים באישום זה כמכלול, כרצף של עבירות שבוצעו לאורך יומיים, כשכל אותה העת מתרחש בג'נין מבצע צבאי, והנאשם, אזרח המדינה, מבצע פעולה אחר פעולה על מנת לחבל בו,  וחמור מכך, מבצע מעשים אקטיביים שיש בהם כדי להעמיד בסיכון ממשי ומשמעותי את חייהם של חיילי צה"ל. אשר לפרסומים, קבע שפרסומיו של הנאשם העידו על כי בחר להזדהות עם אלו המבקשים לכלות את מדינת ישראל ולפגוע באזרחיה, להאדירם ולהאדיר מעשיהם קבל עם ועדה.
לפי האישום השני, בשלוש הזדמנויות, פרסם הנאשם בחשבונות במרשתת פרסומים ובהם דברי שבח, אהדה ועידוד למעשה טרור, וכן דברי תמיכה והזדהות עמו.
לפי האישום השלישי, בתאריך 11.01.24, בשעת ערב, במהלך ביקורו במחנה פליטים ג'נין, נסע הנאשם ברכב עם אחרים ובו הובילו רובה סער מסוג M16 ומחסנית עם כדורים תואמים. בשטח פתוח סמוך לג'נין, לבש הנאשם על גופו אפוד שעליו רשום בשפה הערבית "מחנה ג'נין קן הצרעות צבא אללה" וירה ירייה אחת שלא כדין, לעבר בקבוק.
לפי האישום הרביעי, בין השנים 2022 ו-2023, רכש הנאשם קופסה ובה 30 כדורים תמורת 450 ₪, הגיע לחתונה בג'נין, פנה לאחד הנוכחים שהחזיק ברובה סער מסוג M16, וביקש ממנו את הרובה. בשלב זה, ולאחר שהכניס למחסנית שהיתה ברובה את הכדורים, ירה באוויר, אל מחוץ למתחם החתונה, כ-30 יריות, שלא כדין. ביחס לעבירות אלו ציין בית המשפט כי עבירות כאלה הן החוליה הראשונה בשרשרת של פעולות אלימות שתוצאותיה הרות גורל.
לפי האישום החמישי, במהלך "מבצע שומר החומות", בתאריך 11.5.21, באזור "אלעין" בשפרעם השתתף הנאשם בהתפרעות, יידה אבנים, לעבר שוטרים שהיו במקום כשפניו מכוסות בכאפיה, על צווארו צעיף שכתוב עליו "פלסטין", והוא מחזיק בידו דגל פלסטין. הוא אף טיפס על עמוד חשמל שהיה במקום, והרס מצלמות השייכות לעיריית שפרעם ואשר שווין 39,081 ₪.
הובהר, מעשיו מושא ההליך התפרשו על פני כשנתיים ומחצה. נקבע, כי ביום 11.1.24, כאשר הנאשם ירה בבקבוק והוא עוטה אפוד ועליו כיתוב עוין, בעת מלחמת "חרבות ברזל", היה זה כבר לאחר שהשתתף באופן אלים בהתפרעויות בשנת 2021 במהלך מבצע "שומר חומות", היה זה כבר לאחר ששלח מסרים מסיתים ברשתות חברתיות, היה זה לאחר שרכש תחמושת וירה באירוע באמצעות רובה M16. יתירה מזאת, היה זה לאחר שביצע את מעשיו הקשים והנלוזים, המתוארים באישום הראשון. נקבע כי יש להתייחס להתנהלות הנאשם לאורך השנים, בראי המעשים שבחר לבצע  מעת לעת, ולהסלמה הניכרת בפעולותיו עד שנחשפו. 
צויין כי לדעת בית המשפט תסקיר שירות המבחן שהוגש בעניינו אינו חיובי. נקבע עוד כי נסיבותיו האישיות נסוגות נוכח האינטרס הציבורי במיצוי הדין המשתקף מחומרת המעשים. הובהר שמעשיו חמורים הם מאוד. על רקע ביצועם, ונוכח המניעים האידיאולוגיים שעמדו בבסיס חלק מן המעשים, אין מנוס מלהכביד את יד הענישה. הדעת ניתנה גם לצורך בהרתעת הרבים מפני ביצוע העבירות החמורות שבהן הורשע הנאשם, אך יוחס משקל גם לכך שבמסגרת הסדר טיעון הודה הנאשם בביצוע העבירות ונטל אחריות על מעשיו הנפסדים, באופן שהוביל לחסכון משמעותי בזמן שיפוטי רב ויקר. 
בסופו של דבר הוטלו שלוש-עשרה שנות מאסר בפועל ועשרים וארבעה (24) חודשי מאסר על תנאי. 
*** הנוסח המחייב הוא של פסק הדין המלא ***

